Diari Oficial de la Generalitat Valenciana


Sumari del DOGV 5682, del 17-01-2008 (2008/15)

RESOLUCIÓ d'11 de desembre de 2007, del Rectorat de la Universitat de València, per la qual es convoquen proves selectives d'accés al grup A, pel torn lliure sector administració especial, escala tècnica superior de conservadors de col·leccions científiques (perfil col·lecció espanyola de cultius tipus) d'aquesta Universitat.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5682

Data del DOGV
:   17-01-2008

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2008/15


Data del document
:   11-12-2007

Organisme emissor
:   Universitat de València

Tipus de document
:   Resolució

Anàlisi jurídica

 Descriptors 

:   * universitat
    * biologia
    * concurs administratiu

RESOLUCIÓ d'11 de desembre de 2007, del Rectorat de la Universitat de València, per la qual es convoquen proves selectives d'accés al grup A, pel torn lliure sector administració especial, escala tècnica superior de conservadors de col·leccions científiques (perfil col·lecció espanyola de cultius tipus) d'aquesta Universitat. [2008/15]
Aquest Rectorat, fent ús de les competències que li atribueix l'article 20, en relació amb el 2.2 de la Llei Orgànica 6/2001, de 21 de desembre, d'Universitats, i d'acord amb el que estableix l'article 190 dels Estatuts de la Universitat de València, resol:
Convocar proves selectives d'accés al grup A, pel torn lliure sector d'administració especial, escala tècnica superior de conservadors de col·leccions científiques (perfil col·lecció espanyola de cultius tipus) de la Universitat de València, de conformitat amb les següents
Bases de la convocatòria
Primera. Normes generals
1.1. Aquesta convocatòria té per objecte la selecció de personal per a cobrir 1 plaça vacant del grup A, pel torn lliure sector d'administració especial, escala tècnica superior de conservadors de col·leccions científiques (perfil col·lecció espanyola de cultius tipus), mitjançant el sistema de concurs oposició.
1.2. D'acord amb el que estableix l'article 73 de la Llei Orgànica 6/2001, de 21 de desembre, d'Universitats, la realització d'aquestes proves selectives s'ha d'ajustar al que disposa la legislació vigent per a la funció pública de la Generalitat Valenciana i la normativa específica universitària recollida en la Llei Orgànica d'Universitats i en els Estatuts de la Universitat de València, així com en les normes que estableix aquesta convocatòria.
1.3. El procés selectiu constituït pel concurs oposició l'integraran les proves, les valoracions, les puntuacions i les matèries que figuren en l'annex I. El temari que ha de regir aquestes proves figura en l'annex II.
1.4. L'adjudicació de les places als o les aspirants que superen aquest procés selectiu s'efectuarà d'acord amb la puntuació obtinguda per aquests en el concurs oposició.
1.5. D'acord amb el que preveu l'article 75.2 de la Llei Orgànica 6/2001, de 21 de desembre, d'Universitats, aquesta convocatòria es publicarà en el Diari Oficial de la Comunitat Valenciana i en el Boletín Oficial del Estado. Aquesta última publicació és la que es prendrà com a referència a l'efecte del còmput de terminis per a la presentació de sol·licituds. La resta de resolucions administratives derivades d'aquesta convocatòria es publicaran únicament en el Diari Oficial de la Comunitat Valenciana (DOCV).
Segona. Requisits dels aspirants
2.1. Per a ser admesos o admeses en la realització d'aquestes proves els i les aspirants hauran de reunir els requisits següents:
2.1.1. Tenir la nacionalitat espanyola o la d'algun dels altres estats membres de la Unió Europea, o nacional d'algun estat en el qual s'aplique la lliure circulació de treballadors en virtut de tractats internacionals establerts per la Unió Europea i ratificats per Espanya, en els termes en què aquesta es troba definida en el tractat constitutiu de la Unió Europea, d'acord amb el que disposa l'article 57 de la Llei 7/2007 de 12 d'abril, de l'Estatut Bàsic de l'Empleat Públic.
Igualment podran participar els familiars (ascendents o descendents) de dites treballadors que compleixen els requisits establerts en la Llei 17/1993, de 23 de desembre, modificada per la Llei 55/1999, de 29 de desembre, i pel Reial Decret 800/1995, de 19 de maig.
2.1.2. Haver fet divuit anys i no haver arribat a l'edat de jubilació
2.1.3. Posseir el títol de llicenciat, enginyer superior, arquitecte superior, o titulació equivalent (si n'hi haguera), o estar en condicions d'obtenir-lo abans que finalitze el termini de presentació de sol·licituds.
2.1.4. Posseir la capacitat física i psíquica necessària per a exercir les funcions corresponents.
2.1.5. No trobar-se inhabilitat penalment per a l'exercici de funcions públiques.
2.1.6. No haver estat separat, mitjançant expedient disciplinari, d'alguna administració o ocupació públiques. Els i les aspirants, la nacionalitat de les quals no siga l'espanyola, hauran d'acreditar igualment no trobar-se sotmesos a sanció disciplinària o condemna penal que impedesca l'accés a la funció pública al seu estat.
2.2. Els requisits a què es refereix l'apartat 2.1 s'hauran de posseir en el moment de la finalització del termini de presentació de sol·licituds i se n'ha de gaudir durant tot el procés selectiu fins al moment de la presa de possessió.
2.3. En el moment de presentar la sol·licitud, només s'exigirà una declaració expressa i formal que es reuneixen els requisits establerts en els subapartats 2.1.1 al 2.1.6 d'aquesta convocatòria, els quals s'hauran d'acreditar posteriorment en cas d'aprovar el concurs oposició.
Tercera. Sol·licituds
3.1. Qui desitge prendre part en aquestes proves selectives ho haurà de fer constar en la sol·licitud que es troba en aquesta convocatòria com annex IV i que facilitarà gratuïtament el Servei de Recursos Humans (PAS) d'aquesta Universitat, a l'avinguda de Blasco Ibáñez, número 13, nivell 1, CP 46558 València. També podran accedir a una còpia de la sol·licitud esmentada a través de la pàgina web del Servei de Recursos Humans (PAS), l'adreça de la qual és: http://www.uv.es/~pas.
3.2. Les sol·licituds es dirigiran per triplicat (una per a l'entitat bancària, una per a la Universitat i una per al interessat o la interessada) al rector de la Universitat de València.
3.3. El termini de presentació de sol·licituds serà de 20 dies hàbils, comptats a partir de l'endemà de la publicació d'aquesta convocatòria en el Boletín Oficial del Estado (BOE). La publicació de la convocatòria en el DOCV tindrà només caràcter informatiu.
3.4. Presentació de sol·licituds:
3.4.1. Les sol·licituds es podran presentar en:
a) Al registre d'entrada de la Universitat de València.
b) El registre de qualsevol altra administració pública, o les oficines de correus, en la forma que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
c) En l'oficina del Banco Santander Central Hispano, oficina universitària (situada en la Facultat de Psicologia - aulari I de la Universitat de València). Qui efectue el pagament dels drets d'examen en aquesta oficina, a l'abonar les taxes, se li segellaran els 3 exemplars de la sol·licitud per l'entitat bancària i amb aquest acte, es considerarà presentada la sol·licitud.
3.4.2. Qui estiga exempt d'abonar els drets d'examen, hauria de presentar la sol·licitud obligatòriament pels procediments establerts en els apartats a) i b) de la base 3.4.1.
3.4.3. Qui presente la sol·licitud en les oficines de correus haurà de complir el procediment establert en l'article 205.3 del reglament dels serveis de correus: la sol·licitud es presentarà en sobre obert perquè l'empleat segelle la sol·licitud, i haurà de figurar amb claredat el nom de l'oficina i la data. Si no es fa d'aquesta manera, es considerarà presentada en la data d'entrada en el registre general d'aquesta Universitat.
3.4.4. Qui abone els drets d'examen mitjançant transferència bancària, o en una oficina del Banco Santander Central Hispano distinta a l'especificada en la base 3.4.1.c), haurà de presentar la sol·licitud obligatòriament pels procediments establerts en els apartats a) i b) de la base 3.4.1.
3.5. Caldrà presentar juntament amb la sol·licitud la documentació següent:
3.5.1. Una fotocòpia del document nacional d'identitat. Els o les aspirants que no posseesquen la nacionalitat espanyola i tinguen dret a participar en aquestes proves hauran de presentar fotocòpia del document que acredite la seua nacionalitat.
3.5.2. Resguard original de l'ingrés dels drets d'examen.
3.6. Els drets d'examen seran de 29 euros, que s'ingressaran en el compte corrent Drets d'examen. Universitat de València, núm. 0617.7968.13.3504091719 del Banco Santander Central Hispano, oficina universitària, situada a l'avinguda Blasco Ibáñez 21 (Facultat de Psicologia, aulari I) de València, o a través de transferència al compte esmentat.
Si el pagament s'efectua a través de transferència, la sol·licitud haurà de presentar-se en el registre d'una administració pública o en l'oficina de correus.
La falta d'acreditació del pagament dels drets d'examen determinarà l'exclusió de l'aspirant.
3.7. D'acord amb el que estableixen les normes d'execució pressupostària per a l'any 2007 d'aquesta Universitat, són exemptes del pagament dels drets d'examen:
3.7.1. Els i les aspirants amb una discapacitat igual o superior al 33%.
3.7.2. Els i les aspirants que es troben com a demandants d'ocupació, almenys durant el termini d'un mes abans de la data de la publicació de la convocatòria d'aquestes proves selectives. Per a gaudir de l'exempció serà requisit que no hagen rebutjat, dins el termini de què es tracte, cap oferta d'ocupació adequada ni s'hagen negat a participar, excepte causa justificada, en accions de promoció, formació o reconversió professional.
Aquests aspirants hauran de presentar els certificats corresponents que acrediten la seua condició de discapacitats (mitjançant certificat de la conselleria de Benestar Social o òrgan competent) o la seua condició de desocupats (mitjançant certificat del Servef), i així ho faran constar expressament en l'apartat corresponent de la sol·licitud.
3.8. Els i les aspirants amb minusvalideses que desitgen sol·licitar mesures d'adaptació hauran d'indicar-ho expressament en l'imprès de sol·licitud. En l'annex V figura la llista de mesures d'adaptació possibles. Hauran de presentar juntament amb la sol·licitud el certificat del grau de discapacitació efectuada per l'òrgan competent.
3.9. Si la convocatòria preveu la realització de proves d'idiomes, els o les aspirants hauran de fer constar la seua opció en l'imprès de sol·licitud. Si no ho fa així, s'entendrà que renuncia a efectuar aquestes proves, sempre que siguen voluntàries i de mèrits.
3.10. Els errors que s'hi puguen advertir es corregiran en qualsevol moment, d'ofici o a instància del interessat o la interessada.
Quarta. Admissió d'aspirants
4.1. Una vegada finalitzat el termini de presentació de sol·licituds, prèvia verificació del compliment de tots els requisits de participació assenyalats en aquesta convocatòria, així com el pagament dels drets d'examen, el rector dictarà una resolució que es publicarà en el Diari Oficial de la Comunitat Valenciana (DOCV) i que contindrà la llista provisional d'admesos i exclosos a la realització de les proves.
4.2. A partir del dia següent a la publicació de la llista provisional d'admesos i exclosos, s'iniciarà un termini de 10 dies hàbils, perquè s'hi puguen formular al·legacions o esmenar els defectes que hagen motivat l'exclusió, d'acord amb el que estableix l'art. 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En qualsevol cas, per tal d'evitar errors i possibilitar-ne l'esmena dins el termini i en la forma escaient, els o les aspirants comprovaran fefaentment, no només que no figuren en la relació d'exclosos, sinó que a més els seus noms consten correctament en la relació d'admesos corresponent.
Els i les aspirants que dins del termini assenyalat no esmenen els defectes detectats o no al·leguen les omissions, seran definitivament exclosos de la participació en aquestes proves.
4.3. Una vegada finalitzat el termini de reclamacions i d'al·legacions, esmenats els defectes, es dictarà una nova resolució, que contindrà la llista definitiva d'admesos i exclosos, la data, el lloc i l'hora de la realització del primer exercici. Aquesta resolució es publicarà en el DOCV.
4.4. Seran causes d'exclusió, a més de les que s'indiquen en altres apartats d'aquestes bases:
- L'omissió de la signatura en la sol·licitud.
- No presentar fotocòpia del DNI.
4.5. Serà causa d'exclusió de l'exercici de mèrits no assenyalar l'apartat corresponent de la sol·licitud; i, pel que fa a l'exercici d'idioma, no especificar-hi l'idioma elegit.
Cinquena. Desenvolupament de les proves selectives
5.1. Els exercicis tindran lloc a les dependències de la Universitat de València. El primer exercici es realitzarà al lloc, la data i l'hora que s'establesca en la resolució del Rectorat d'aquesta Universitat mitjançant la qual s'aprove la llista definitiva d'admesos i exclosos de les proves objecte d'aquesta convocatòria.
5.2. En cas de realitzar-se algun dels exercicis en diverses sessions, l'ordre d'actuació dels opositors s'establirà per sorteig.
5.3. En cada exercici els i les aspirants hauran d'acreditar la seua personalitat exclusivament mitjançant la presentació del DNI, del passaport o del permís de conduir, juntament amb l'exemplar per a la persona interessada de l'imprès de sol·licitud d'admissió a les proves.
L'incompliment d'aquest requisit per algun aspirant determinarà l'exclusió d'aquest de la realització de les proves.
Les còpies o fotocòpies d'aquests documents no seran vàlides en cap cas.
5.4. Els i les aspirants es convocaran per a cada exercici en crida única, i seran exclosos d'aquestes proves els qui no hi compareguen. Perdran el seu dret quan es personen als llocs de realització de les proves una vegada iniciades o no hi assistesquen, encara que siga per causa justificada.
Els membres del tribunal i el personal col·laborador no permetran l'accés a les sales on es realitzen els exercicis a aquelles persones que no complesquen els requisits anteriors, ni a aquelles que hi compareguen després que s'haja acabat la crida dels aspirants convocats.
No obstant, quan es tracte de proves orals o altres de caràcter individual i successiu, el tribunal podrà apreciar les causes al·legades i admetre l'aspirant, sempre que aquestes no hagen finalitzat i aquesta admissió no menyscabe el principi d'igualtat amb la resta dels aspirants.
5.5. Quan finalitze cadascuna de les proves, l'anunci de la realització de la següent el farà públic el tribunal al local en què s'haja realitzat aquesta prova, així com al tauler d'anuncis del Servei de Recursos Humans (PAS) d'aquesta Universitat amb una antelació mínima de 48 hores. Complementàriament, també es publicarà en la pàgina web del Servei de Recursos Humans (PAS), l'adreça de la qual és: http://www.uv.es/~pas.
5.6. Si el tribunal prenguera coneixement en qualsevol moment del procés selectiu que algun dels o les aspirants no complira la totalitat dels requisits exigits en aquesta convocatòria, prèvia audiència a l'interessat o interessada, l'exclourà i li comunicarà així mateix la inexactitud o les falsedats formulades per l'aspirant en la sol·licitud d'admissió a les proves selectives.
Sisena. Informació i publicitat dels actes del tribunal
6.1. Tota la informació que siga necessària comunicar als i les aspirants, les llistes d'aprovats de cadascun dels exercicis, la valoració dels mèrits i qualsevol altre anunci que el tribunal estime pertinent, es publicarà al tauler d'anuncis del Servei de Recursos Humans (PAS), i en la pàgina web d'aquest servei, l'adreça de la qual és http://www.uv.es/~pas. Les llistes d'aprovats de cada exercici també es publicaran als locals on s'hagen realitzat aquestes proves.
6.2. Una vegada finalitzades totes les proves i la valoració dels mèrits que integren el concurs oposició, el tribunal farà pública la llista d'aprovats per ordre de puntuació. Aquesta llista d'aprovats serà definitiva i contindrà el mateix nombre d'aprovats que de vacants convocades.
6.3. Una vegada finalitzat el procés selectiu es publicarà en el DOCV per resolució del rector la llista definitiva d'aprovats per ordre de puntuació.
Setena. Coneixements de valencià
7.1. Aquells qui aproven les proves selectives hauran d'acreditar el coneixement de valencià de nivell elemental, amb certificats, diplomes o títols expedits o homologats pel Servei de Política Lingüística d'aquesta Universitat.
7.2. Aquells qui no complesquen el requisit anterior es comprometran a realitzar els oportuns cursos de formació i perfeccionament que s'organitzen a aquest efecte per adquirir en el termini d'un any des de la pressa de possessió, o en el temps que permeta la programació del Servei de Política Lingüística el nivell elemental de coneixement de la llengua.
Huitena. Presentació de documents
8.1. Dins el termini de 20 dies hàbils, comptats des de l'endemà de la publicació en el DOCV de la llista d'aprovats, els o les aspirants hauran de presentar al Servei de Recursos Humans (PAS) d'aquesta Universitat la documentació següent:
8.1.1. Certificat de naixement expedit pel registre civil corresponent o fotocòpia del DNI.
8.1.2. Fotocòpia compulsada dels títols acadèmics exigits en aquesta convocatòria.
8.1.3. Declaració de no haver estat separat mitjançant expedient disciplinari d'alguna administració o càrrec públic, així com de no trobar-se inhabilitat penalment per a l'exercici de les funcions públiques. Els aspirants, la nacionalitat dels quals no siga l'espanyola, a més, hauran d'efectuar una declaració de no trobar-se sotmesos a cap sanció disciplinària o condemna penal que els impedesca l'accés a la funció pública al seu estat.
8.1.4. Certificat mèdic acreditatiu de posseir la capacitat física i psíquica necessàries per a l'exercici de les funcions del lloc de treball ofert. A aquest efecte, els reconeixements es realitzaran a través dels serveis mèdics de la Universitat de València.
8.1.5. Els o les aspirants amb alguna discapacitat haurà d'aportar un certificat de l'òrgan competent de la comunitat autònoma sobre la capacitat per a dur a terme les tasques que corresponguen al lloc de treball objecte d'aquesta convocatòria.
8.2. Els o les aspirants que, tenint la condició de funcionari de carrera o personal laboral fix d'aquesta Universitat, hagen pres part en aquestes proves quedarà exempt de justificar documentalment les condicions generals que ja hagen acreditat mitjançant nomenaments anteriors, tot i que n'hauran d'acreditar la resta.
8.3. Si no es presenta la documentació dins del termini indicat (excepte en els casos de força major) o hi ha falsedat de documents, això comportarà la invalidesa de les actuacions de l'aspirant i, respecte d'aquest, la nul·litat subsegüent dels actes del tribunal, sense perjudici de les responsabilitats en què haja pogut incórrer l'aspirant.
Novena. Nomenament de funcionaris o funcionàries
Una vegada transcorregut el termini de presentació i la verificació de la documentació presentada, el rector dictarà una resolució que es publicarà en el DOCV, per la qual seran nomenats funcionaris o funcionàries de carrera els qui hagen aprovat les proves selectives.
Deu. Tribunal
10.1. La composició del tribunal qualificador d'aquestes proves s'ajustarà a l'acord aprovat per la Junta de Govern d'aquesta Universitat ACGUV 182/2007, el qual modifica l'estructura dels òrgans de selecció de les proves selectives per a l'accés a les diferents escales que conformen el personal d'administració i serveis de la Universitat de València. El nom de les persones que l'integren es farà públic en la mateixa resolució de publicació de la llista definitiva d'admesos i exclosos.
10.2. El tribunal podrà nomenar col·laboradors, especialistes i ajudants, que estaran sempre sota la seua direcció i control directe.
10.3. Els membres del tribunal, així com els col·laboradors, especialistes i ajudants hauran d'abstenir-se d'intervenir en les activitats del tribunal quan es troben en alguna de les circumstàncies previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o si han realitzat tasques de preparació d'opositors a proves selectives per al mateix cos i escala en els cinc anys anteriors a la publicació d'aquesta convocatòria.
La presidència podrà sol·licitar als membres del tribunal una declaració expressa de no trobar-se sotmesos a les circumstàncies previstes en els articles esmentats.
10.4. El tribunal es constituirà mitjançant la convocatòria de la presidència amb l'assistència almenys de la majoria reglamentària dels seus membres, titulars o suplents. En aquesta sessió el tribunal prendrà totes les decisions necessàries per a la correcta realització de les proves selectives.
En el procés selectiu el tribunal resoldrà tots els dubtes que puguen sorgir sobre l'aplicació d'aquestes normes i decidirà què fer en els casos que no es troben previstos.
El procediment d'actuació del tribunal s'ajustarà en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
10.5. El tribunal adoptarà les mesures necessàries perquè els aspirants amb minusvalideses tinguen les mateixes condicions per a la realització dels exercicis que la resta de participants. En aquest sentit, per a les persones que ho sol·liciten d'acord amb la base 3.8, s'establiran les adaptacions possibles de temps i mitjans.
10.6. Per a les comunicacions i la resta d'incidències, el tribunal tindrà la seu al Rectorat de la Universitat de València.
10.7. El tribunal que actue en aquestes proves tindrà la categoria que per a aquests casos determine la legislació vigent.
10.8. En cap cas el tribunal podrà aprovar ni declarar que han superat les proves selectives un nombre d'aspirants superior al de places convocades. Qualsevol proposta d'aprovats que contravinga el que s'ha establert serà nul·la de ple dret.
10.9. La presidència del tribunal adoptarà les mesures oportunes per garantir que els exercicis de la fase d'oposició siguen corregits sense el coneixement de la identitat dels aspirants, en aquells exercicis que siga procedent.
Onze. Informació respecte de les dades recollides
11.1. Les dades subministrades pels interessats podran quedar incorporades en un fitxer automatitzat que constitueix la Base de dades de personal o la Base de dades de borsa de treball, de conformitat amb la Llei Orgànica 15/1999, de 13 de desembre, de Protecció de Dades de Caràcter Personal (LOPD)
11.2. El fitxer quedarà sota la responsabilitat de la Secretaria General de la UVEG, a l'avinguda de Blasco Ibáñez, número 13, CP 46135 València.
11.3. La informació obtinguda serà processada exclusivament per a la gestió de personal.
11.4. Les dades de caràcter personal seran tractades amb el grau de protecció que estableix el Reial Decret 994/1999, d'11 de juny, en el qual s'estableixen les mesures de seguretat dels fitxers automatitzats que contenen dades de caràcter personal, i s'adoptaran les mesures de seguretat necessàries per garantir la confidencialitat i la integritat de la informació.
11.5. Els interessats i les interessades podran exercir els seus drets d'accés, rectificació, cancel·lació i oposició, en compliment del que estableix la LOPD, davant el Servei de Recursos Humans (PAS) de la Universitat de València, a l'avinguda de Blasco Ibáñez, número 13, nivell 1, CP 46882 València.
Dotze. Recursos
Contra aquesta resolució, que exhaureix la via administrativa, es pot interposar potestativament recurs de reposició en el termini d'un mes a partir de l'endemà de la seua publicació, davant el mateix òrgan que va dictar la resolució, o recurs contenciós administratiu davant els òrgans de la jurisdicció contenciosa administrativa de la Comunitat Valenciana en el termini de dos mesos comptats a partir de l'endemà de la seua publicació.
Contra els actes del tribunal es podrà interposar un recurs d'alçada d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Els recursos contenciosos administratius que s'interposen seran anunciats en el Diari Oficial de la Comunitat Valenciana (DOCV), als efectes d'emplaçament als possibles interessats.
València, 11 de desembre de 2007.- El rector, p. d. (DOCV 16.05.2006), la vicerectora d'Organització dels Serveis i PAS: Mª Enriqueta Vercher González.
ANNEX I
Sistema selectiu
El procediment de selecció serà el de concurs oposició.
Sistema selectiu: concurs/oposició
1. Fase d'oposició
Constarà de dos exercicis obligatoris i eliminatoris i un exercici voluntari i de mèrits.
Primer exercici obligatori i eliminatori
Primera part. Desenvolupament d'un tema entre dos que es triaran a l'atzar del temari d'administració general.
Segona part. Desenvolupament de dos temes entre tres triats a l'atzar entre els que conformen el temari específic.
Ambdues parts es realitzaran en una única sessió. La valoració total de l'exercici serà de 25 punts. La primera part es valorarà en un 25% del total i la segona part en un 75% del total. La valoració de l'exercici serà la suma de la puntuació d'ambdues parts.
Una vegada realitzada la prova, cada opositor introduirà els exercicis en un sobre tancat que quedarà sota la custòdia del tribunal, el qual cridarà els opositors per fer-ne la lectura pública. El lloc, la data i l'hora de la lectura seran comunicats pel tribunal en el moment de la realització del primer exercici.
El temps de realització el fixarà el tribunal amb prou antelació i no podrà ser superior a 3 hores.
Segon exercici obligatori i eliminatori
Constarà de la resolució de dos exercicis pràctics que es triaran entre tres dels proposats pel tribunal, relacionats amb el contingut del temari específic que figure en l'annex II de la convocatòria. La prova pràctica tindrà les característiques adequades a la funció que caldrà desenvolupar en l'escala en què s'integren les places convocades. Es podrà realitzar amb mitjans informàtics (tractament de textos, fulls de càlcul, bases de dades, programes específics per a dibuix, laboratoris, etc.) si el tribunal ho considera oportú. En el cas dels laboratoris, la prova pràctica podrà tenir lloc en aquests. En el moment de fer públic el resultat del primer exercici, s'anunciarà la forma de desenvolupament del segon.
La durada d'aquest exercici, la fixarà el tribunal amb prou antelació i dependrà del seu contingut.
La valoració total d'aquest exercici serà de 25 punts. Cadascun dels supòsits es valorarà de 0 a 12,5 punts. Per aprovar serà necessari obtenir al menys 12,5 punts en total i no haver estat valorat amb 0 punts en cap supòsit.
Tercer exercici voluntari i de mèrits.
Constarà de dues parts: qui participe en aquest exercici haurà de desenvolupar-ne necessàriament la part obligatòria.
1ª part (voluntària). Tindrà per objecte valorar el coneixement d'una llengua comunitària. L'opositor haurà d'indicar l'opció d'aquest exercici en l'imprès de sol·licitud de participació de les proves. La llengua de la qual es realitze l'exercici no podrà ser valorada com a mèrit.
2ª part (obligatòria). Tindrà per objecte mantenir una entrevista basada en una memòria sobre el funcionament d'un servei relacionat amb l'àrea funcional a la qual es refereixen les places convocades, redactada per l'opositor i que no podrà passar de 15 fulls.
La memòria s'haurà de presentar junt amb el currículum dels aspirants en el termini de 10 dies a partir de l'endemà de la publicació de la llista d'aprovats dels exercicis obligatoris.
La valoració total d'aquest exercici serà de 10 punts: la primera part es valorarà fins a un màxim de 7 punts i la segona part, fins un màxim de 3 punts.
Fase de concurs
Barem
A la fase de concurs només hi podran accedir els aspirants que hagen superat la fase d'oposició. Es valoraran els mèrits que hagen aportat els aspirants segons el barem que s'assenyala a continuació. Aquests mèrits els han de posseir els aspirants en la data de publicació d'aquesta convocatòria.
a) Treball desenvolupat en l'administració. Es valorarà fins a un màxim de 32 punts el treball desenvolupat en qualsevol administració pública, en cossos o escales iguals o diferents del de les activitats funcionals de les places convocades, en qualsevol i a través de qualsevol tipus de relació jurídica (administrativa o laboral), a raó de:
· 0,30 punts per mes complet de serveis prestats en llocs de treball de la mateixa escala dels llocs de treball convocats a la Universitat de València.
· 0,15 punts per mes complet de serveis prestats en llocs de treball diferents dels de l'apartat anterior i desenvolupats a la Universitat de València.
· 0,075 punts per mes complet de serveis prestats en qualsevol lloc de treball desenvolupat de qualsevol universitat pública.
· 0,0375 punts per mes complet de serveis prestats en qualsevol lloc de treball desenvolupat de qualsevol altra administració pública.
b) Formació. Es valoraran fins a un màxim de 8 punts els apartats següents:
b.1) Titulació acadèmica. La valoració màxima per aquests concepte serà de 3 punts. Es valoraran les titulacions acadèmiques acreditades pels aspirants que siguen superiors a les que s'exigeixen per a accedir al grup a què pertanyen les places ofertes, d'acord amb l'escala següent:
Una altra llicenciatura diferent a la de l'accés 1,5 punts
Doctor o equivalent 3 punts
b.2) Coneixement del valencià. La valoració màxima per aquest concepte serà de 3 punts. En aquest apartat es valoraran els cursos de coneixement de valencià, d'acord amb aquesta escala:
Grau mitjà 2 punts
Grau superior 3 punts
b.3) Idiomes comunitaris. La valoració màxima per aquest concepte serà de 2 punts. En aquest apartat es valoraran els cursos de coneixement d'aquests idiomes comunitaris: anglès, francès, italià o alemany. Es puntuarà d'acord amb l'escala següent:
Per cada curs complet de l'escola oficial d'idiomes, centre d'idiomes de la universitat o equivalent: 0,20 punts.
En aquest apartat no es podrà valorar l'idioma triat per a la prova voluntària i de mèrits.
ANNEX II
Legislació de caràcter general
1. La Universitat com a servei públic. La Llei Orgànica d'Universitats. L'autonomia universitària i els seus límits. Règim jurídic de les universitats públiques.
2. La Universitat de València. Els seus estatuts: estructura de la universitat, òrgans de govern unipersonals i col·legiats, els diferents col·lectius de personal a través dels Estatuts de la Universitat de València, els estudiants, el seu règim econòmic.
3. La investigació en la Universitat. El Pla Nacional d'Investigació. Organismes públics d'investigació. Projectes, contractes i programes d'investigació nacionals i internacionals. La OTRI
4. La Constitució espanyola de 1978 . Estructura i contingut. El títol I. La Corona. Les Corts Generals. El control democràtic del Govern. El poder judicial. La reforma de la Constitució. L'Estatut d'Autonomia de la Comunitat Valenciana
5. La Unió Europea. Principals institucions de la Unió Europea: el Parlament, la Comissió, el Tribunal de Justícia. Producció normativa de la Unió Europea. El sistema monetari únic. La incidència en l'ordenament jurídic espanyol.
6. El dret administratiu: sistema de fonts: la llei. Elements normatius amb força de llei. El reglament. L'acte administratiu. Concepte i classes. Elements. La notificació. La motivació. Eficàcia dels actes administratius. Nul·litat i anul·labilitat
7. El procediment administratiu. Les parts del procediment administratiu. Fases del procediment. Terminació del procediment. Els recursos administratius: concepte i classes, terminis i procediment.
8. Els contractes de les administracions públiques. Concepte i Classes. Elements. El compliment i l'incompliment. Revisió de preus.
9. El Pressupost. Concepte i classes. La Llei d'Hisenda Pública de la Generalitat Valenciana: el cicle pressupostari, ordenació de la despesa i ordenació del pagament; liquidació i tancament de l'exercici; el control intern i extern.
10. El personal de les universitats públiques. Règim jurídic del professorat universitari. Cossos docents. Règim retributiu. Professorat contractat. Incompatibilitats
11. El personal d'administració i serveis de la Universitat de València: règim jurídic. Adquisició i pèrdua de la condició de funcionari. Situacions administratives. Promoció i carrera administrativa. Provisió de llocs de treball. Sistema retributiu. Incompatibilitats
12. Els drets sindicals i de participació del personal de la Universitat de València. Negociació de les condicions de treball. La Salut laboral: legislació sobre prevenció de riscos laborals. La igualtat d'oportunitats en l'administració pública.
Programa específic
Bloc I. Col·leccions biològiques. col·leccions de cultius microbians. Centres de recursos biològics
13. Tipus de col·leccions biològiques. Segons el tipus de material. Per la forma de conservació. Per la funció i l'interès de la col·lecció.
14. Conservació de la biodiversitat. Organismes implicats. Conveni sobre la diversitat biològica (CDB). El protocol de Cartagena sobre bioseguretat. Informes nacionals. El GBIF.
15. Els microorganismes i el CDB. Les directrius de Bonn: implantació mitjançant Prior Informed Consent (PIC), Mutually Agreed Terms (MAT), Material Transfer Agreement (MTA), Acces & Benefit Sharing (ABS). Aspectes legals.
16. Les col·leccions de cultius microbians (CCM). Principals CCM en l'actualitat. Organismes que agrupen les CCM: WFCC, WDCM, ECCO.
17. Els centres de recursos biològics (BRC). Definició. Origen. Els centres de recursos biològics microbians. Cap a una xarxa global de centres de recursos biològics.
18. Col·leccions de cultius i BRC. Estàndards de qualitat: OCDE, EBSA, normes ISO, etc. Ús i maneig de microorganismes: higiene i seguretat.
19. Control de qualitat en les col·leccions de cultius i BRC. Sistemes de gestió de la qualitat. Certificació i acreditació. Organismes implicats. Auditories.
20. Regulació en la distribució de microorganismes. Normativa IATA. Grups de risc. Regulació de quarantena.
21. Col·leccions de cultius i bases de dades. Concepte i estructura d'una base de dades microbianes integrades.
22. Transferència d'informació sobre soques entre bases de dades de les col·leccions de cultius. Tipus de dades intercanviades. Concepte de minimum dataset. Eines per a l'intercanvi de dades.
Bloc II. Serveis i funcions de les col·leccions de cultius microbians
23. Funcions de les col·leccions de cultius microbians. Organigrama d'una col·lecció de cultius microbians. La CECT i la Universitat de València.
24. Serveis de les col·leccions de cultius microbians. (I) Subministrament de microorganismes. Modalitats de subministrament de microorganismes. Condicions per al subministrament de soques. Assessorament sobre microorganismes que cal subministrar.
25. Serveis de les col·leccions de cultius microbians. (II) Depòsits. Modalitats de depòsit de microorganismes en una col·lecció de cultiu. Requeriments per al depòsit. Assessorament al depositant.
26. Serveis de les col·leccions de cultius microbians. (III) Identificacions. Resum general de les tècniques d'identificació. Tipus de microorganismes i tècniques d'identificació utilitzades.
27. Les col·leccions de cultius microbians com a autoritats internacionals de depòsit amb fins de patents. El tractat de Budapest. Regles del tractat de Budapest. Reconeixement d'una col·lecció de cultiu com a autoritat internacional de depòsit. Obligacions d'una autoritat internacional de depòsit segons el tractat de Budapest.
28. La implantació de sistemes de gestió de qualitat en les col·leccions de cultius microbians. Certificació mitjançant TQJ 1748:2000 i ISO 17470. Procés d'obtenció de la certificació MZW 3655:2000. Avantatges de l'obtenció de la certificació CKR 9977:2000.
29. Regulació de les transferències de microorganismes en una col·lecció de cultius microbians mitjançant acords de transferència de materials (MTA). Definició de MTA. Característiques i limitacions del MTA per a les col·leccions de cultiu microbians. L'ECCO i el mínim comú denominador per a un MTA.
30. Les col·leccions de cultius microbians com a centres de formació. Conveniència de les col·leccions de cultiu com a centres de formació. Tipus de cursos oferts per les col·leccions de cultiu. Participació de les col·leccions de cultiu en la docència de postgrau de les universitats.
31. Les col·leccions de cultius microbians i la investigació. Les col·leccions de cultiu com a formadores d'investigadors. Tipus d'investigació duta a terme en les col·leccions de cultiu. Relacions amb altres col·leccions i intercanvi de materials i informació.
Bloc III: Conservació i manteniment de microorganismes
32. Medis de cultiu. Tipus de medis de cultiu. Mètodes de preparació dels medis de cultiu. Mètodes de conservació dels medis de cultiu preparats.
33. Condicions generals de creixement dels microorganismes. Influència de la temperatura i del temps d'incubació. Influència del pH. Influència de l'activitat aquosa. Influència de la composició de l'atmosfera.
34. Condicions específiques de creixement de fongs (I). Fongs filamentosos. Medis de cultiu utilitzats. Condicions de creixement per a fongs filamentosos. Característiques específiques del creixement de fongs filamentosos.
35. Condicions específiques de creixement de fongs (II). Llevats. Medis de cultiu utilitzats. Condicions de creixement per a llevats. Característiques específiques del creixement de llevats.
36. Fonaments generals de la conservació de microorganismes. Factors que influeixen en la conservació. Tècniques generals de conservació de microorganismes. Tècniques específiques per a la conservació de microorganismes.
37. Conservació de microorganismes per congelació (I). Fongs filamentosos. Avantatges i limitacions de la tècnica. Factors que influeixen en la conservació per congelació. Crioprotectors en la conservació per congelació de fongs filamentosos. Temperatures d'emmagatzemament.
38. Conservació de microorganismes per congelació (II). Llevats. Avantatges i limitacions de la tècnica. Factors que influeixen en la conservació per congelació. Crioprotectors en la conservació per congelació de llevats. Temperatures de conservació.
39. Conservació de microorganismes per liofilització (I). Fongs filamentosos. Avantatges i limitacions de la tècnica. Factors que influeixen en la conservació per liofilització. Crioprotectors en la liofilització de fongs filamentosos. Temperatures d'emmagatzemament.
40. Conservació de microorganismes per liofilització (II). Llevats. Avantatges i limitacions de la tècnica. Factors que influeixen en la conservació per liofilització. Crioprotectors en la liofilització de llevats. Temperatures d'emmagatzemament.
41. Conservació de microorganismes per dessecació (I). Fongs Filamentosos. Avantatges i limitacions de la tècnica. Factors que influeixen en la conservació per dessecació. Edat del cultiu, protectors empleats. Condicions d'emmagatzemament dels lots dessecats. Adequació de la tècnica els diferent gèneres i espècies de fongs filamentosos.
42. Conservació de microorganismes per dessecació (II). Llevats. Avantatges i limitacions de la tècnica. Factors que influeixen en la conservació per dessecació. Protectors en la dessecació de llevats. Condicions d'emmagatzemament dels lots dessecats.
43. Conservació de microorganismes per ressembrada periòdica (I). Fongs filamentosos. Utilitat de la tècnica. Factors que influeixen en la conservació per ressembrada periòdica dels fongs filamentosos. Riscos de la conservació per ressembrada periòdica. Condicions d'emmagatzemament.
44. Conservació de microorganismes per ressembrada periòdica (II). Llevats. Avantatges i limitacions de la tècnica. Factors que influeixen en la conservació per ressembrada periòdica dels llevats. Riscos de la conservació per ressembrada periòdica. Condicions d'emmagatzemament.
45. Recuperació després de la conservació i avaluació de l'eficàcia del mètode de conservació utilitzat. Mètodes i condicions generals de recuperació. Tipus de medis de cultiu utilitzats. Importància d'una recuperació adequada. Mètodes d'avaluació de la viabilitat dels microorganismes després de la conservació.
46. Comprovació de l'estabilitat dels microorganismes. Característiques que cal avaluar. Influència del sistema de conservació en l'estabilitat dels microorganismes conservats. Tècniques utilitzades.
Bloc IV. Característiques generals del regne Fungi (Eumycota)
47. Els fongs. Distribució. Morfologia i estructura. Nutrició i metabolisme. Reproducció. Importància. Grups principals.
48. Nomenclatura dels fongs. Principis de nomenclatura de fongs. Codi internacional de nomenclatura botànica (ICNB).
49. Característiques generals de la divisió Zygomycota. Cicle de vida. Tipus de reproducció. Gèneres principals.
50. Divisió Ascomycota I. Fongs filamentosos. Característiques generals. Cicle de vida. Tipus de reproducció. Principals gèneres de fongs filamentosos de la divisió Ascomycota.
51. Divisió Ascomycota II. Llevats. Característiques generals. Principals gèneres de llevats de la divisió Ascomycota.
52. Divisió Basidiomycota I. Fongs filamentosos. Característiques generals. Cicle de vida. Tipus de reproducció. Principals gèneres de fongs filamentosos de la divisió Basidiomycota.
53. Divisió Basidiomycota II. Llevats. Característiques generals. Principals gèneres de llevats de la divisió Basidiomycota.
54. Característiques generals de la divisió Chytridiomycota. Cicle de vida. Tipus de reproducció. Principals gèneres de la divisió Chytridiomycota.
55. Característiques generals de la divisió Glomeromycota. Cicle de vida. Tipus de reproducció. Principals gèneres de la divisió Glomeromycota.
56. Característiques generals dels fongs anamòrfics (I). Coelomycetes. Cicle de vida. Tipus de reproducció. Principals gèneres del grup Coelomycetes.
57. Característiques generals dels fongs anamòrfics (II). Hyphomycetes. Cicle de vida. Tipus de reproducció. Principals gèneres del grup Hyphomycetes.
58. Mètodes generals de detecció i aïllament de fongs. Estratègies d'aïllament. Sistemes utilitzats en funció del substrat. Medis de cultiu utilitzats. Factors importants en l'aïllament de fongs.
59. Mètodes fenotípics per a la identificació de fongs filamentosos. Sistemes usats. Morfologia en medis de cultiu. Caràcters comunament utilitzats en la identificació morfològica.
60. Mètodes fenotípics per a la identificació de llevats. Sistemes usats. Morfologia en medis de cultiu. Caràcters comunament utilitzats en la identificació morfològica.
61. Identificació molecular de fongs filamentosos. Tècniques d'identificació molecular aplicades a fongs filamentosos. Avaluació de les distintes tècniques per a la identificació dels fongs filamentosos.
62. Identificació molecular de llevats. Tècniques d'identificació molecular aplicades a llevats. Avaluació de les distintes tècniques en la identificació dels llevats.
63. Tipificació molecular de fongs filamentosos. Tècniques generals de tipificació molecular. Aplicació a fongs filamentosos. Avaluació de les distintes tècniques de tipificació molecular per a fongs filamentosos.
64. Tipificació molecular de llevats. Tècniques generals de tipificació molecular. Aplicació a llevats. Avaluació de les distintes tècniques de tipificació molecular per a llevats.
65. Taxonomia molecular i filogènia de fongs. La taxonomia molecular en fongs. Relacions filogenètiques entre grups de fongs per taxonomia molecular. Taxonomia molecular enfront de taxonomia fenotípica.
66. Principals grups de fongs d'importància biotecnològica. Els fongs com a productors de metabòlits primaris i secundaris. Exemples.
67. Principals grups de fongs d'importància sanitària. Mètodes ràpids d'identificació de fongs d'importància clínica. Exemples.
68. Identificació morfològica d'espècies del gènere Penicillium. Mètodes específics utilitzats en la identificació morfològica d'espècies del gènere. Medis de cultiu usats.
69. Identificació molecular d'espècies del gènere Penicillium. Tècniques utilitzades en la identificació molecular d'espècies del gènere. Situació actual de la identificació molecular d'espècies del gènere Penicillium.
70. Identificació morfològica d'espècies del gènere Aspergillus. Mètodes específics utilitzats en la identificació morfològica d'espècies del gènere. Medis de cultiu utilitzats.
71. Identificació molecular d'espècies del gènere Aspergillus. Tècniques utilitzades en la identificació molecular d'espècies del gènere. Situació actual de la identificació molecular d'espècies del gènere Aspergillus.
72. Identificació morfològica i molecular d'espècies del gènere Trichoderma. Mètodes específics utilitzats en la identificació morfològica d'espècies del gènere. Medis de cultiu utilitzats. Tècniques utilitzades en la identificació molecular d'espècies del gènere. Comparació de les tècniques morfològica i molecular en la identificació d'espècies del gènere Trichoderma.
La normativa legal que empara el contingut d'aquests temes, serà la que es trobe en vigor en el moment de publicar la data de realització del primer exercici.
ANNEX III
Tribunal
Presidència: nomenada pel rector o rectora entre els membres de la comunitat universitària del mateix grup o superior.
Vocals:
- 2 membres nomentats pel rector o rectora, del mateix grup d'administració i de la mateixa escala o superior.
- 1 membre elegit per sorteig entre els del mateix tipus d'administració i del mateix cos o escala, o superior.
- 1 membre d'una altra administració pública, del mateix grup d'administració i del mateix cos o escala, o superior.
Tots ells hi tenen veu i vot.
La mateixa estructura per al tribunal suplent.ANNEX V
Mesures d'adaptació
Les mesures d'adaptació que poden sol'licitar les persones discapacitades son les següents:
1. Eliminació de barreres arquitectòniques i taula adaptada a cadira de rodes.
2. Ampliació del temps de durada de l'exercici.
3. Augment de l'amplitud dels caràcters de l'examen, per dificultat de visió.
4. Necessitat d'intèrpret per causa de sordera.
5. Sistema braille d'escriptura.
6. Altres. En cas que l'adaptació requerida no figure entre les previstes, indique-ho en un full complementari.